Diari Oficial de la Generalitat Valenciana


Sumari del DOGV 9947, del 30-09-2024 (2024/9632)

RESOLUCIÓ de 2 de setembre de 2024, del president de l'Institut Valencià de Cultura, per la qual es regula i concedix una subvenció directa a la Federació Valenciana de Dolçainers i Tabaleters per a finançar activitats de funcionament de la federació i de suport a les associacions valencianes de dolçainers i tabaleters.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9947

Data del DOGV
:   30-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9632

CVE
:   BJDR-S-2861-2648

Data del document
:   02-09-2024

Organisme emissor
:   Institut Valencià de Cultura

Tipus de document
:   Resolució

Descriptors 

:   * ajuda pública
    * promoció cultural
    * música
    * cultura regional

L’article 22 de la Llei 38/2003, de 17 de novembre, General de Subvencions, estableix en l’apartat 2.a) la possibilitat de concedir de forma directa les subvencions previstes nominativament en els pressupostos generals de l’Estat, de les comunitats autònomes i de les entitats locals en els termes inclosos en els convenis i en la normativa reguladora d’estes subvencions.

D’altra banda, l’article 168 de la Llei 1/2015, de 6 de febrer, de la Generalitat, d’Hisenda Pública, del sector públic instrumental i de subvencions, regula el contingut mínim de les bases reguladores de les subvencions esmentades i també alguns dels tràmits que cal seguir durant el procediment d’elaboració. El pressupost de la Generalitat per al 2024, aprovat per la Llei 8/2023, de 27 de desembre, de pressupostos de la Generalitat per a l'exercici 2024 (DOGV Num. 9756 / 30.12.2023), inclou en el capítol IV del programa pressupostari de l’Institut Valencià de Cultura la línia de subvenció S1019, de regulació nominativa, el beneficiari de la qual és la Federació Valenciana de Dolçainers i Tabaleters, amb una dotació de 55.000 euros, amb la finalitat de col·laborar en activitats de funcionament i suport de l’entitat el 2024. Es tracta, per tant, d’una subvenció de caràcter nominatiu prevista en la Llei 8/2023, de 27 de desembre, de pressupostos de la Generalitat per a l’exercici 2024.

L’Institut Valencià de Cultura (IVC), segons l’article 2 del Reglament d’organització i funcionament, aprovat pel Decret 5/2013, de 4 de gener, i modificat, successivament, pel Decret 141/2014, de 5 de setembre, i pel Decret 124/2016, de 30 de setembre, del Consell, atribueix a esta entitat de dret públic, en l’article 2.2, el foment i l’impuls de la creació artística en les arts escèniques, el circ, la música, l’audiovisual i les arts contemporànies, com també la promoció de la difusió d’estes activitats i, en conseqüència, la convocatòria i gestió de subvencions, ajudes i incentius de les diverses matèries culturals integrades en l’IVC.

El Pla estratègic de subvencions de la Vicepresidència Primera i Conselleria de Cultura i Esport 2024-2026, aprovat mitjançant Resolució de 12 de febrer de 2024 de la Vicepresidència Primera i Conselleria de Cultura i esport, preveu en l’annex únic la línia de subvenció S1019, anomenada “Ajudes. Federació Valenciana de Dolçainers i Tabaleters”, amb la finalitat de col·laborar en les activitats de funcionament de l'entitat i de suport a les associacions de dolçainers i tabaleters de la Comunitat Valenciana.

La Federació Valenciana de Dolçainers i Tabaleters (FVDT) és una entitat sense ànim de lucre que té com a finalitat la conservació, la difusió, l’ús, l’ensenyament i l’estudi de tot allò que tinga relació directa o indirecta amb la dolçaina i el tabal. L’any 2024, entre les activitats previstes, n’hi ha que van dirigides a impulsar la participació de les seues associacions en diversos actes i certàmens culturals, com també l’organització de trobades de les seues formacions musicals obertes al públic, i de diversos certàmens i concursos amb la finalitat de contribuir a divulgar la música tradicional valenciana. Això s’uneix a les activitats habituals de formació i informació que desplega l’FVDT.

S’ha aplicat en este procés el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. La subvenció que es concedeix en esta resolució no necessita notificar-se a la Unió Europea perquè no compleix els requisits de l’article 107 del Tractat de funcionament de la Unió Europea; en concret, perquè no comporta avantatge econòmic, ja que l’entitat a la qual va dirigida la subvenció no exerceix activitat econòmica en què puga oferir béns o servici al mercat i, per això, no hi ha possibilitat de falsejament de la competència que afecte els intercanvis comercials entre estats membres. I no pot considerar-se tampoc una ajuda d’Estat perquè es tracta d’una mesura general en què els destinataris últims són tant els mateixos agents culturals com les altres persones interessades en el sector cultural.

La legitimació i representació del president de l’Institut Valencià de Cultura per a dictar este acte prové del Decret 17/2024, de 12 de juliol, del president de la Generalitat, pel qual disposa el cesament i nomena les persones titulars de determinades conselleries de la Generalitat, i de conformitat amb el que s’estableix en l’article 4.2, lletres a) i j) del Reglament d’organització i funcionament de l’Institut Valencià de Cultura, aprovat pel Decret 5/2013, de 4 de gener, del Consell, i modificat, successivament, pel Decret 141/2014, de 5 de setembre, i pel Decret 124/2016, de 30 de setembre, del Consell; tenint en compte que la disposició final primera de la Llei 1/2018, de 9 de febrer, de la Generalitat, reguladora de l’Institut Valencià d’Art Modern, estableix que “l’entitat de dret públic CulturArts Generalitat passa a denominar-se Institut Valencià de Cultura”.

Així mateix, l’article 160.1, lletra b) de la Llei 1/2015, de 6 de febrer, de la Generalitat, d’Hisenda Pública, del sector públic instrumental i de subvencions, assenyala que les persones que presidisquen els organismes públics i les entitats de dret públic seran les competents per a la concessió de les subvencions nominatives. Per tot el que s’ha exposat i havent seguit els tràmits que s’indiquen en l’article 168.1.A) de la Llei 1/2015, de 6 de febrer, de la Generalitat, d’Hisenda Pública, del sector públic instrumental i de subvencions, d’acord amb el que estableix la Llei 8/2023, de 27 de desembre, de pressupostos de la Generalitat per al 2024,

RESOLC

*Primer. Atorgament i objecte*

Atorgar la concessió directa d'una subvenció destinada a la Federació Valenciana de Dolçainers i Tabaleters (FVDT) per un import de 55.000 euros per a finançar activitats de funcionament de la federació i de suport a les associacions valencianes de dolçainers i tabaleters.

*Segon. Raons d’interés públic que concorren en esta concessió*

La possibilitat de concedir una subvenció, de caràcter nominatiu a la FVDT està prevista en l’article 22.2.a) de la Llei 38/2003, de 17 de novembre, general de subvencions, i en l'article 168.1.A) de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, i així està previst de manera expressa en el pressupost de la Generalitat per al 2024, en la línia de subvenció S1019, denominada “Ajudes a la Federació Valenciana de Dolçainers i Tabaleters”, amb la finalitat de col·laborar en les activitats de suport a les associacions de dolçainersy tabaleters de la Comunitat Valenciana el 2024, amb una dotació de 55.000 euros.

La subvenció que es regula en esta resolució té caràcter singular, derivat del caràcter excepcional i únic de l'entitat sol·licitant i ateses les activitats que motiven el procediment en qüestió, derivat delprojecte presentat per l’FVDT i la finalitat de la Generalitat Valenciana, a través de l'Institut Valencià de Cultura, de col·laborar en les activitats de funcionament de l'entitat, donant suport a les associacions de dolçainers i tabaleters de la Comunitat Valenciana, segons les determinacions expressament previstes per la Llei 8/2023, de 27 de desembre, de pressupostos de la Generalitat per a l'exercici 2024.

S’ha optat per atorgar l’ajuda mitjançant resolució i no per conveni, d’acord amb l’article 168 1.A) de la Llei 1/2015, de 8 de febrer, de la Generalitat, perquè no hi ha cap tipus de contraprestació, llevat de la mera aportació econòmica, que se’n derive cap a la Generalitat i perquè es tracta d’un fet singular en el temps i en els efectes.

*Tercer. Entitat beneficiària*

L’entitat beneficiària de la subvenció és la Federació Valenciana de Dolçainers i Tabaleters (FVDT).

*Quart. Activitat subvencionada*

L’import de l’ajuda anirà destinat al finançament de les despeses corrents derivades de les activitats aprovades per la Junta Permanent de l’FVDT i les despeses de funcionament necessàries i específiques per a dur-les a terme, durant l’exercici 2024, segons el que estableix el seu pla d’actuació adjunt com annex II. Estes activitats constitueixen l’expressió de les mesures de foment cultural a les quals l’IVC vol donar suport sense cap mena de contraprestació directa.

*Cinqué. Despeses subvencionables*

1. Seran subvencionables totes les despeses que de manera indubtable responguen a la naturalesa de l'activitat subvencionada, sempre que complisquen les normes sobre justificació i control establides i que es destinen al finançament de la consecució dels objectius concretats en l’actuació. Es considerarà despesa realitzada la que haja sigut efectivament pagada abans de la finalització del període de justificació establit en esta resolució.

No s’acceptaran en cap cas les despeses següents com a justificades a l’efecte de l’ajuda concedida, llevat que se’n prove de manera fefaent la relació directa i necessària amb les activitats subvencionades:

– L’adquisició de material susceptible d’inventariar.

– Els servicis de càtering, restauració i àpats promocionals. Excepcionalment, es podrien acceptar despeses de restauració si estan vinculades directament a una activitat concreta i prevista en la planificació.

– Les despeses accessòries als desplaçaments (pàrquing, peatges d’autopistes, etc.).

– L’edició de publicacions alienes als continguts de l’activitat.

– Les despeses relacionades amb actes de presentació pública d’activitats o de qualsevol altra classe d’activitat promocional.

– L’impost sobre el valor afegit (IVA) per a les entitats que tenen dret a deducció.

– Les despeses financeres, els recàrrecs i les sancions administratives o penals, excepte les derivades de la constitució de garanties bancàries per a accedir a pagaments anticipats de l’ajuda concedida.

– Els regals a persones que no estiguen previstos com a premi oficial de reconeixement en les activitats de l’entitat beneficiària.

– Despeses meritades o pagades fora del termini de vigència de l’ajuda concedida.

Entre les despeses subvencionables es poden incloure les següents:

*a*) Despeses directes: seran subvencionables les despeses que siguen necessàries per a la realització de l’activitat subvencionada, sempre que estiguen relacionades amb l’activitat i siguen indispensables per a l’adequada preparació o execució d’esta activitat.

*b*) Despeses de personal intern: seran subvencionables els costos (salari i seguretat social) de personal intern de l'entitat beneficiària, necessaris per a la realització de l'activitat subvencionada. S’inclouran en la partida de despeses de personal les derivades de la contractació de personal, totalment o parcialment, per a intervindre en l’activitat subvencionable, sempre que hi haja una relació laboral, fixa o temporal, entre l’entitat beneficiària i la persona treballadora.

L’entitat sol·licitant indicarà en el document de justificació de l’activitat subvencionable el percentatge de la jornada laboral que el personal ha dedicat al projecte. No s’hi inclouran les despeses originades per les persones integrants de les juntes directives o dels consells de direcció de les entitats beneficiàries ni de les contraparts.

2. D’acord amb el que es disposa en l’article 31 de la Llei 38/2003, de 17 de novembre, general de subvencions, el cost d’adquisició de les despeses subvencionables haurà d’estar d’acord amb el valor de mercat. Si escau, l’òrgan gestor podrà fer la comprovació del valor del mercat amb els mitjans que s’indiquen en l’article 170 de la Llei 1/2015, de 6 de febrer, de la Generalitat, d’Hisenda Pública, del sector públic instrumental i de subvencions.

3. Les activitats que se subvencionen podran executar-se a partir de l'1 de gener del 2024 i fins a la data de finalització del termini per a la presentació de la justificació.

*Sisé. Quantia*

L'import de la subvenció s'estableix en un màxim de 55.000 euros. Este import s’abonarà amb càrrec a la línia de subvenció S1019, de la secció G0118, de l’entitat, consignada al pressupost de la Generalitat per a l’exercici 2024.

*Seté. Vigència*

La resolució de concessió produirà efectes des de la data de la publicació al DOGV i mantindrà l’eficàcia fins al 5 de desembre del 2024. No obstant això, les despeses subvencionables es poden haver realitzat des de l’1 de gener del 2024.

Esta resolució de concessió no es pot prorrogar, de conformitat amb el que estableix l’article 168.1.A) de la Llei 1/2015, d'acord amb el qual les subvencions nominatives no poden tindre caràcter pluriennal, excepte les subvencions de capital en què el beneficiari siga una altra administració pública territorial.

*Huité. Procediment*

1. L’entitat beneficiària haurà de manifestar, en el termini de quinze dies hàbils a partir de la publicació d’esta resolució al *Diari Oficial de la Generalitat Valenciana*, la conformitat amb la concessió de la subvenció i amb estes bases reguladores, d’acord amb el model que s’inclou en esta resolució com a annex I de la present Resolució. De no manifestar la seua acceptació en el termini establert, es considerarà que renúncia a la subvenció concedida.

2. El model de conformitat, degudament emplenat i signat, haurà de presentar-se telemàticament en el registre electrònic de l’Institut Valencià de Cultura, en l’enllaç següent:

<https://sede.ivc.gva.es/sta/carpetapublic/doevent?app_code=sta&page_code=catalogo&lang=ca>

o en qualsevol dels llocs previstos en l’article 16.4 de la Llei 39/2015, d’1 d’octubre, del procediment administratiu comú de les administracions públiques.

3. En el cas que el compte bancari de l’entitat no estiga donat d’alta en la Generalitat o que les dades s’hagen de modificar, l’entitat haurà de donar d’alta les seues dades a través del sistema PROPER, en compliment de l’Ordre 2/2022, de la Conselleria d’Hisenda i Model Econòmic, per la qual es regulen les actuacions i els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i en compliment també de la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L’enllaç al sistema PROPER és el següent:

<https://www.gva.es/va/inicio/procedimientos?id_proc=22302>

4. D’acord amb el que disposa l’article 68 de la Llei 39/2015, d’1 d’octubre, del procediment administratiu comú de les administracions públiques, si el document de conformitat s’emplena de manera incompleta, si els requisits no es compleixen o no s’aporten els documents que s’indiquen en esta base, es requerirà a la persona interessada que, en el termini de deu dies hàbils, esmene la falta o aporte els documents preceptius, amb la indicació que, en cas de no fer-ho, es considerarà que desisteix de la sol·licitud. Este desistiment i, per tant, l'arxivament de l'expedient, es veurà reflectit en la subsegüent resolució, que haurà de ser dictada en els termes que preveu l'article 21 de la norma esmentada, quedant sense efecte la concessió de la subvenció i perdent, així, el dret a la seua percepció.

*Nové. Òrgan gestor*

La tramitació i la gestió de la subvenció correspon al Servici d’Ajudes de l’Institut Valencià de Cultura i al director de l’entitat.

*Desé. Obligacions de l’entitat beneficiària*

1. L’entitat beneficiària d’esta subvenció quedarà obligada a:

*a*) Dur a terme el programa d’activitats derivat del pressupost aprovat per la Junta Directiva que constitueixen l’expressió de les mesures de foment cultural i del funcionament de l’FVDT, i que s'ajusten als objectius als quals l'IVC vol donar suport. En este sentit, l'entitat subvencionada ha d’haver presentat per registre electrònic amb caràcter previ a la signatura d’esta resolució el programa d'activitats que finança l'ajuda rebuda, i també el pressupost total de l’activitat inclosa en l’àmbit de la subvenció directa concedida.

*b*) Incorporar la marca o logotip de l’Institut Valencià de Cultura, que ha d’aparéixer en les activitats de l’FVDT, acompanyat expressament de la frase: “Amb el patrocini de l'Institut Valencià de Cultura”, d'acord amb les normes d'identitat corporativa d'esta institució.

*c*) Informar sobre el compliment de les obligacions de publicitat activa indicades en l’article 4 de la Llei 1/2022, de 13 d’abril, de transparència i bon govern de la Comunitat Valenciana, a través de la publicació en la seua pàgina web de la subvenció concedida i del text íntegre d’esta resolució, com a entitat privada que percep subvencions de l’Administració autonòmica per un import superior a 50.000 euros, o quan les ajudes o subvencions percebudes representen almenys el 40% del total dels seus ingressos anuals, sempre que arriben com a mínim a la quantitat de 5.000 euros, a través de la publicació en la seua pàgina web de l’import de la subvenció, de l’entitat pública concedent i del programa d’activitats subvencionat.

En este sentit, l’entitat queda sotmesa a l’article 18 de la Llei 38/2003, general de subvencions, en la qual s’estableix el marc general de publicitat en matèria de subvencions perquè té caràcter de legislació bàsica de l’Estat, de conformitat amb la disposició final primera de la Llei general de subvencions a l’empara de l’article 149.1.13a, 14a i 18a de la Constitució.

En este sentit, tot el material gràfic i audiovisual publicitari que es faça (cartells, fullets, pancartes, DVD, CD i la resta de documentació i material emprat) haurà d’indicar que l’activitat subvencionada es fa en col·laboració amb la Generalitat Valenciana i l’Institut Valencià de Cultura, i les inclusions o mencions que apareguen en les pàgines web oficials per a donar repercussió a les activitats hauran d’incorporar, si escau, els logotips que la Generalitat Valenciana i l’Institut Valencià de Cultura faciliten.

Respecte a les campanyes de publicitat que es duguen a terme, caldrà respectar el que s’estableix en la Llei 12/2018, de 24 de maig, de la Generalitat, de publicitat institucional per a l’interés ciutadà i la concepció col·lectiva de les infraestructures públiques.

*d*) Comunicar a l’IVC l’obtenció, si s’escau, de subvencions o ajudes per a la mateixa finalitat procedents de qualsevol administració o ens públic o privat.

En el cas de percebre durant el període d'un any ajudes o subvencions públiques en una quantia superior a 100.000 euros o quan, almenys, el 40% del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros, caldrà complir les obligacions de transparència establides en la Llei 19/2013, de 9 de desembre.

*e*) Els contractes que formalitze l’entitat beneficiària de la subvenció amb el mateix proveïdor per a  la realització d’actuacions subvencionades i que tinguen un import igual o superior a 15.000 € (IVA exclòs), requeriran per a l’acceptació que s’hagen sol·licitat almenys tres ofertes de tres proveïdors diferents, amb caràcter previ a l’adquisició del compromís per a la prestació del servici o el

lliurament del bé, llevat que, per les característiques especials que tinga, no hi haja en el mercat més que una empresa prestadora o subministradora, o la despesa s’haja fet abans de la publicació d’esta resolució.

Tot això d’acord amb el que preveu l’article 31.3 de la Llei 38/2003, de 17 de novembre, general de subvencions, en relació amb l'article 118.1 de la Llei 9/2017, de 8 de novembre, de contractes del sector públic.

*f*) Així mateix, amb anterioritat a dictar-se la proposta de resolució de concessió, l’FVDT ha acreditat documentalment estar al corrent de les obligacions tributàries davant de la Hisenda estatal, autonòmica i amb la Seguretat Social o haver autoritzat l’IVC a obtindre estes dades en nom seu.

D’igual forma, l’FVDT ha presentat declaració responsable en els següents termes:

– Que no incorreix en cap causa de prohibició per a obtindre la condició de beneficiari de les que preveuen els apartats 2 i 3 de l’article 13 de la Llei 38/2003, de 17 de novembre, general de subvencions.

– Que en el cas de haver rebut altres ajudes, subvencions, ingressos o recursos rebuts per a la mateixa finalitat, provinents de qualsevol administració o ens públic o privat, nacional, de la Unió Europea o d’organismes internacionals, en cap cas la suma de totes supera el cost de l’activitat subvencionada.

– Que compleix amb les altres obligacions que es consideren bàsiques en l’esmentada Llei 38/2003 i en el Reglament de desplegament i, especialment, les que conté l’article 14.

*g*) Justificar el compliment dels requisits i les condicions, com també la realització de l’activitat i el compliment de la finalitat que determinen la concessió de la subvenció.

*h*) Sotmetre's a les actuacions de comprovació que emprenga l'òrgan que concedeix la subvenció i, també, a qualsevol altra actuació de comprovació i control financer que puguen emprendre els òrgans de control competents en l'exercici de les actuacions anteriors.

*i*) Conservar els documents justificatius de l’aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.

*j*) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable, com també tots els estats comptables i registres específics que siguen exigibles, amb la finalitat de garantir l’exercici adequat de les facultats de comprovació i control.

*k*) Presentar tota la documentació relacionada amb la subvenció directa rebuda, incloent-hi la justificació, a través del Registre electrònic de l’IVC:

<https://sede.ivc.gva.es/sta/CarpetaPublic/doEvent?APP_CODE=STA&PAGE_CODE=CATALOGO>&lang=CA

*l*) Pel que fa a la subcontractació, de conformitat amb el que preveu l’article 29 de la Llei 38/2003, de 17 de novembre, general de subvencions, la persona beneficiària podrà subcontractar amb tercers l’activitat subvencionada sempre que l’import subcontractat no supere el 50% de l’import de la subvenció, i en queden excloses les subcontractacions que no aporten valor afegit al desenvolupament de l’activitat, perquè es considera que obeeixen a servici que es presten amb preus per damunt dels habituals de mercat. A més, hauran de tindre’s en compte les limitacions establides en l’apartat 7 d’este article, referents a la subcontractació amb determinades persones o entitats vinculades a la persona beneficiària.

Els justificants que no complisquen estos paràmetres quedaran exclosos del compte justificatiu i, si és el cas, comportarà la minoració de l'ajuda.

A més, de conformitat amb el que preveu el punt 7, lletra d) del mateix article, el beneficiari no podrà concertar en cap cas l’execució total o parcial de les activitats subvencionades amb persones o entitats vinculades amb el beneficiari, llevat que concórreguen les circumstàncies següents:

1a. Que s’obtinga autorització expressa prèvia de l’òrgan concedent.

2a. Que l'import subvencionable no supere el cost incorregut per l'entitat vinculada.

L'acreditació del cost es realitzarà en la justificació en els mateixos termes establits per a l'acreditació de les despeses del beneficiari.

2. L’incompliment de les obligacions anteriors produirà la pèrdua del dret al cobrament total o parcial de la subvenció atorgada, i tindrà com a conseqüència la minoració de la subvenció o, si és el cas, el reintegrament de les quantitats percebudes, de conformitat amb el que es disposa en el resolc catorzé d’esta resolució.

Tot això sense perjudici, si és procedent, de l’exigència de responsabilitats corresponents d’acord amb la legislació vigent.

*Onzé. Règim i termini de justificació*

1. La justificació es realitzarà mitjançant un compte justificatiu simplificat que s’ha de presentar davant de l’IVC en qualsevol data posterior a la publicació d’esta resolució i fins al dia 5 de desembre del 2024. Les despeses que no tinguen una relació directa, necessària i inequívoca amb les activitats subvencionades no es tindran en compte a l’efecte de la justificació.

Les factures o documents equivalents hauran de portar estampillada la frase “Factura presentada a l'Institut Valencià de Cultura per a l'expedient de subvenció (número d'expedient) en el qual s'ha imputat la quantia de (quantia imputada)”.

El compte justificatiu haurà d’incloure:

*a*) Una memòria d’actuació justificativa, relativa al nivell d’execució i satisfacció de les activitats desenvolupades per l’FVDT a les quals es refereix esta resolució, a què caldrà adjuntar la justificació gràfica o documental d’estes activitats en suport digital (fullets, programes de mà, webs, cartells, publicacions en revistes, xarxes socials, etc.).

*b*) Aportació d’un informe d’auditoria sotmés a la Llei 22/2015, de 20 de juliol, d’auditoria de comptes, en els termes de l’article 74 del Reglament de la Llei general de subvencions, aprovat mitjançant Reial Decret 887/2006, de 21 de juliol, realitzat per un auditor inscrit com a exercent en el Registre Oficial d’Auditors de Comptes dependent de l’Institut de Comptabilitat i Auditoria de Comptes. La despesa d’auditoria tindrà la condició de despesa subvencionable amb el límit màxim del 5% de l’import de l’ajuda prevista en esta resolució. Este informe haurà d’anar acompanyat obligatòriament del model de relació de justificants disponible en la pàgina web <http://ivc.gva.es/.>

*c*) Una memòria econòmica abreujada que contindrà un estat representatiu de les despeses ocasionades per la realització de les activitats subvencionades, degudament agrupades i, si s’escau, les quantitats inicialment pressupostades i les desviacions produïdes. Esta memòria haurà d’anar acompanyada obligatòriament del model de fitxa pressupostària disponible en la pàgina web     <http://ivc.gva.es/.>

2. Així mateix, l’entitat beneficiària haurà d’acreditar, per mitjà de certificació expedida per l’òrgan competent, davant de l’òrgan gestor de la subvenció regulada en esta resolució, els punts següents:

*a*) Que els fons s’han destinat a fer l’activitat per a la qual es van concedir.

*b*) Que la documentació original acreditativa de la despesa realitzada i efectivament pagada és a les seues dependències, a la disposició de l’òrgan gestor de la subvenció, de la Intervenció General de la Generalitat i de la Sindicatura de Comptes.

*Dotzé. Forma de pagament de la subvenció*

1. El pagament de la subvenció s’efectuarà, amb caràcter general, mitjançant transferència bancària al compte indicat del qual siga titular l’entitat beneficiària, i ha de disposar de la justificació prèvia documental de l’ús que se n’ha fet. A més, el Servici d’Ajudes de l’IVC expedirà un certificat en què conste que s’ha assolit l’objecte de la concessió de la subvenció. L’import de les despeses justificades serà, com a mínim, igual a l’import de la quantitat màxima concedida, i la quantitat que abonarà l’IVC serà com a màxim l’import de les despeses correctament justificades.

2. No obstant el que disposa l’apartat anterior, i a petició de l’entitat beneficiària, d’acord amb l’article 171.3.a) de la Llei 1/2015, de 6 de febrer, de la Generalitat, d’Hisenda Pública, del sector públic instrumental i de subvencions, podrà anticipar-se fins al 30% de l’import total de la subvenció, de manera immediata des de l’endemà de la publicació al DOGV d’esta resolució. A este efecte, l’entitat beneficiària podrà presentar la sol·licitud de pagament anticipat a partir de l’endemà de l’acceptació pel Consell d’esta ajuda. El pagament anticipat es farà efectiu sempre que l’IVC dispose de fons.

Las cantidades libradas anticipadamente y no justificadas tendrán que ser reintegradas por medio de cheque nominativo conformado o bancario, a nombre del Institut Valencià de Cultura, con el abono de los correspondientes intereses de demora, de acuerdo con lo que se prevé en los artículos 16 y 62.4 de la Ley 1/2015, de 6 de febrero, de la Generalitat, de Hacienda Pública, del Sector Público Instrumental i de Subvenciones.

3. Podran fer-se, a més, abonaments a compte, que comportaran la realització de pagaments fraccionats que respondran al ritme d’execució de les activitats programades, abonats per quantia equivalent a la justificació presentada, i sempre que la naturalesa i les característiques de les actuacions permeten este fraccionament a l’efecte de pagament, tot això de conformitat amb el que s’estableix en l’article 171, epígrafs 2 i 4 de la Llei 1/2015, de 6 de febrer, de la Generalitat, d’Hisenda Pública, del sector públic instrumental i de subvencions, i en l’article 34.4 de la Llei 38/2003, de 17 de novembre, general de subvencions.

Si es dona el cas que se sol·licita un abonament a compte i abans s’ha rebut un pagament anticipat, els procediments són compatibles sempre que prèviament s’haja justificat la quantia del pagament que s’haja anticipat.

4. El pagament de la subvenció no es podrà fer mentre el beneficiari no estiga al corrent en el compliment de les seues obligacions tributàries i amb la Hisenda estatal, autonòmica i amb la Seguretat Social. I per a comprovar-ho, l’entitat beneficiària autoritzarà l’IVC perquè obtinga els certificats pertinents per via telemàtica.

*Tretzé. Compatibilitat de les ajudes*

L’ajuda concedida serà compatible amb altres subvencions, ajudes, ingressos o recursos procedents de qualsevol administració o ens públic o privat nacional, de la Unió Europea o d’organismes internacionals, i concedits per a la mateixa finalitat prevista en esta resolució. Esta compatibilitat estarà condicionada al fet que l’import de les ajudes, aïlladament o en concurrència amb d’altres, no supere el cost de l’activitat subvencionada, tot això de conformitat amb l’article 65.3.c) del Reglament de la Llei 38/2003, de 17 de novembre, general de subvencions, aprovat pel Reial Decret 887/2006, de 21 de juliol i amb l’article 168.1.A) apartat c) de la Llei 1/2015, de 6 de febrer, de la Generalitat, d’Hisenda, del sector públic instrumental i de subvencions.

*Catorzé. Minoració, anul·lació i reintegrament de les subvencions*

1. La subvenció es reduirà proporcionalment en cas que la justificació de les despeses realitzades no arribe a la quantia atorgada, i també quan, havent-se subvencionat una part del cost total de l’activitat, no es justifique l’import total de la despesa que comporta el desenvolupament de l'activitat esmentada.

2. La presentació extemporània de la justificació donarà lloc a la incoació d’un procediment per a deixar sense efecte la subvenció. En tot cas es garantirà el dret de l’interessat al tràmit d’audiència.

3. En els casos previstos en l’article 37 de la Llei general de subvencions, els beneficiaris hauran de reintegrar la totalitat o una part de la quantitat percebuda més els interessos de demora corresponents. En estos casos es procedirà a la incoació de l’expedient corresponent que, amb audiència prèvia a l’interessat, serà resolt per la persona titular de l’òrgan gestor de la subvenció.

4. El falsejament o l’ocultació de dades i documents, com que afecten substancialment la concessió i el lliurament de fons públics, donarà lloc a l’exigència de responsabilitats tant en l’ordre administratiu com en el jurisdiccional competent.

5. L’Institut Valencià de Cultura es reserva el dret a fer les inspeccions tècniques i administratives que considere necessàries a fi de confirmar l’execució correcta de l’actuació subvencionada.

*Quinzé. Mètode general de control*

L’Institut Valencià de Cultura exercirà el control administratiu a través de la revisió del compte justificatiu presentat a fi de confirmar la correcta execució de l’actuació subvencionada. En compliment del que indica l’article 169.3 de la Llei 1/2015, de 6 de febrer, de la Generalitat, d’Hisenda Pública, del sector públic instrumental i de subvencions, es comprovarà addicionalment de manera aleatòria el 10% de la quantia de l’ajuda, a través de la revisió de les factures aportades i dels justificants de pagament corresponents. A més, el control material es durà a terme mitjançant el seguiment i la inspecció almenys de dues activitats de les programades, a què es faran visites presencials i la realització de les quals es documentarà i es comprovarà mitjançant fotografies, vídeos o altres mitjans de prova en format electrònic que garantisquen l’adequada realització de l’activitat subvencionada. Tot això d’acord amb el que s’estableix en els articles 165.1.j) i 169 de la Llei 1/2015, de 6 de febrer, de la Generalitat, d’Hisenda Pública, del sector públic instrumental i de subvencions

*Setzé. Règim jurídic aplicable*

Esta subvenció es regirà, a més de pel que disposa esta resolució, per la Llei 38/2003, de 17 de novembre, general de subvencions, i pel Reglament de la llei esmentada, aprovat pel Reial Decret 887/2006, de 21 de juliol, excepte en allò que afecte els principis de publicitat i concurrència, com també pel que estableix la Llei 1/2015, de 6 de febrer, de la Generalitat, d’Hisenda Pública, del sector públic instrumental i de subvencions, i per les altres normes de dret administratiu que hi siguen aplicables.

*Desseté. Efectes*

Esta resolució produirà efectes a partir de l’endemà de publicar-se al DOGV.

Contra esta resolució, que posa fi a la via administrativa, de conformitat amb l’article 114.c) de la Llei 39/2015, d’1 d’octubre, del procediment administratiu comú de les administracions públiques, les persones interessades podran interposar els recursos següents:

*a*) Potestativament, un recurs de reposició davant de la Presidència de l’Institut Valencià de Cultura, en el termini d’un mes comptador des de l’endemà de la publicació d’esta resolució al DOGV, de conformitat amb el que estableixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques. Cal tindre en compte que el recurs contenciós administratiu no es pot simultaniejar amb el recurs potestatiu de reposició.

*b*) Directament, un recurs contenciós administratiu davant dels jutjats contenciosos administratius en el termini de dos mesos comptadors des de l’endemà de la publicació d’esta resolució al DOGV,  de conformitat amb el que disposen els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.

Tot això sense perjudici que els interessats puguen exercir qualsevol altra acció que consideren oportuna.

ANNEX I

*Model de conformitat de la subvenció de concessió directa.*

*(Cal adjuntar a la sol·licitud els documents que s’indiquen en el resolc 8 de la resolució)*

1. IDENTIFICACIÓ DE LA SUBVENCIÓ

–Anualitat:

–Òrgan gestor:

–Import:

–Títol:

2. ENTITAT BENEFICIÀRIA

–Nom o raó social (\*):

–Tipus d’entitat:

–Sigles:

–NIF:

–Adreça:

–Localitat:

–Província:

–Telèfon:

–Correu electrònic:

–Pàgina web:

(\*) El nom ha de coincidir amb el que figura en esta resolució.

Dades de la persona representant:

–Nom:

–Cognoms:

–DNI/NIF:

–Càrrec:

Dades domiciliàries per a notificacions:

–Adreça:

–Localitat:

–Província:

–Codi postal:

Dades de la persona de contacte si no és la mateixa que la persona sol·licitant:

–Nom i cognoms:

–Telèfon:

–Correu electrònic:

3. DECLARACIÓ RESPONSABLE

*a*) D’acord amb el que disposa l’article 5 del Decret 165/2010, de 8 d’octubre, del Consell, pel qual s’estableixen mesures de simplificació i de reducció de càrregues administratives en els procediments gestionats per l’Administració de la Generalitat i el seu sector públic, autoritze que l’Administració obtinga directament l’acreditació del compliment de les obligacions tributàries i amb la Seguretat Social, com també per a la comprovació directa de les dades d’identitat (DNI) i, si escau, de residència.

Sí  \_             No \_

En cas de no subscriure l’autorització anterior, l’interessat estarà obligat a presentar els documents corresponents juntament amb esta conformitat.

*b*) Declare que, en vista de les bases que regeixen esta convocatòria, les accepte íntegrament i accepte la subvenció per al projecte a què es refereix esta resolució.

*c*) Declare que l’entitat que represente no està sotmesa a les prohibicions que s’indiquen en l’article 13 de la Llei 38/2003, general de subvencions, que determina la prohibició d’obtindre la condició de beneficiària de subvencions, i ressalte especialment la de no ser deutora per reintegrament de subvencions.

*d*) Declare que totes les dades que figuren en este document són certes i em compromet en nom de l’entitat a destinar l’import de la subvenció que es regula i es concedeix en esta resolució a l’objecte previst.

*e*) Declare, sota la meua responsabilitat, que els documents que presente són còpia fidel dels originals, els quals seran aportats a requeriment de l’Administració.

*f*) Declare que conec l’obligació de comunicar, en els termes indicats en esta resolució, a les persones de qui aporte dades personals al llarg del procediment, especialment en la fase de justificació de la  subvenció, que les seues dades es facilitaran a la Conselleria de Cultura, Educació, Universitats i Ocupació, com a responsable del tractament, amb la finalitat de gestionar la subvenció concedida.

4. DADES DEL PROJECTE, PROGRAMA O PLA PER AL QUAL ES CONCEDEIX LA SUBVENCIÓ

–Descripció del projecte:

–Data d’inici:

–Data de finalització:

–Resultats previstos:

Sí  \_             No \_

Data i signatura de la persona representant de l’entitat.

L’Institut Valencià de Cultura és responsable del tractament de les dades personals que s’inclouen en est document i, si és el cas, en els documents adjunts, i les tractarà per a gestionar l’acceptació de l’ajuda concedida.

Les persones interessades poden exercir sobre les seues dades els drets d’accés, rectificació, oposició, supressió, limitació del tractament i no ser objecte d’una decisió basada únicament en el tractament automatitzat, segons s’indica en la pàgina següent: <http://www.gva.es/va/proc19970.>

Per a més informació, consulteu el registre d’activitat de tractament anomenat “Subvencions i ajudes” que està accessible a la web <https://ivc.gva.es/.>

ANNEX II

*Activitats*

Aplec:

• Farem fer el XXV Aplec FVDiT a Ontinyent el 4 de maig de 2024.

• Farem fer el XXVI Aplec FVDiT a Calp el 18 de maig de 2024.

Trobades FVDiT:

• Aplec de la Plana el 9 de març a la Vall d'Uixó (Plana Baixa), organitzat per la Falla Ja estem tots.

• Trobada el 4 de maig a Vallanca (Racó d'Ademús).

• Trobada a Alacant (Alacantí). Amb colles d'Alacant i de l'Alacantí. Amb agrupacions de València i de Castelló (en autobús).

• Entrada de Colles a la Ciutat de València. A la Fira de Juliol amb la participació de totes les colles de dolçainers de València capital.

• Trobada a Tavernes Blanques (Hort Nord). Amb la colla “A La Propera”, agrupacions de la rodalia de València, amb agrupacions d'Alacant i de Castelló (en autobús).

• Trobada d'escoles a Petrer (Valls del Vinalopó). Amb la Colla “El Terròs”, adreçat especialment a totes les Escoles del País Valencià.

• Aplec Na Jordana, Tirant de Xirimita 2024, el 28 de setembre a la ciutat de València.

Encontres:

• Tabalà Joan Blasco organitzada per la Falla Plaça Dr. Collado de València el 12 de març.

• Homenatge a Joan Blasco de la Falla Joaquín Costa-Borriana de València en novembre.

Colla Federal de la FVDiT.

Jornades de convivència i formació dels components de la Colla federal de la FVDiT amb el seu director, Mario Roig Vila.

Per concretar tres concerts a les províncies d'Alacant (Petrer), Castelló i València Trobades d'Arrel).

Diputació d'Alacant.

Actuacions musicals de grups i colles de dolçaina i tabal de la província d'Alacant.

Diputació de València.

Participació en el València és música 2024 de totes les colles de la província de València.

Diputació de Castelló.

Conveni de participació Campanya a les comarques castellonenques: “Dolç Festival · Diputació de Castelló 2024”.

Concursos previstos:

• IV Concurs de Composició “Joan Blasco”.

• Festival de Colles de Cocentaina 2024.

• Folkasagunt 2024.

• Concurs de Música Festera del Verger.

• VIII Premi de composició per a piano i dolçaina “Vila d'Ondara”.

Comunicació:

Lloc web.

El nostre lloc web, [https://www.xirimita.com/,](https://www.xirimita.com/, ) és l'eina imprescindible per poder informar a totes les agrupacions federades a la FVDiT. Un aparador pel món de la dolçaina. Demanarem la col·laboració de tots els federats.

Partitures.

Al lloc web podrem trobar totes les partitures que ens autoritzen, les tradicionals i treballarem per tenir el millor material pels nostres associats.

Canal YouTube i documentals.

Amb la creació del canal de YouTube, aprofitem per a passar els nostres documentals i per apropar més, si cal, la nostra FVDiT a tots els nostres associats i al món de la dolçaina.

Xirimita Ràdio.

Punt de trobada de la música al voltant dels nostres instruments més tradicionals. Programació de 24  hores des de la nostra web <http://www.xirimita.com/radio/>

El Faristol.

Revista quadrimestral de la FVDiT amb l'actualitat de les nostres agrupacions, amb articles d'opinió.

Documental.

Seguirem la sèrie que vam començar amb el documental “Herència de futur”. Pensem recordar els inicis de la FVDiT, el primer president, les colles fundadores, la primera Junta Directiva...

Discografia:

Dins el projecte sonor “Música i territori” que anirà baix el nostre segell discogràfic FVDiT

Produccions. És una col·lecció de 10 CD que anirà distribuïda per províncies i comarques on volem que estiguen totes les nostres colles federades, ja que entre tots fem Federació. L’objecte de la col·lecció és fer una recopilació de la nostra música tradicional com a Patrimoni Cultural Valencià interpretada per les nostres colles. Donarem suport a les noves produccions dels nostres associats.

Intercanvis 2024:

La FVDiT continuarà participant en la Campanya d'Intercanvis 2024 amb la Federació de Societats Musicals de la Comunitat Valenciana (FSMCV), la Federació de Cors de la Comunitat Valenciana (FECOCOVA), la Federació de Folklore de la Comunitat Valenciana (FFCV), i la Federació Orquestres i Rondalles Pols i Pua de la Comunitat Valenciana (FOPPCV).

Jornades de Formació i informació:

Dins de la comarcalització pròpia, es faran jornades de formació dirigides des de la FVDiT en totes les comarques valencianes per tal d'incentivar a les nostres agrupacions en la participació i formació, segons necessitats de dolçaina i percussió.

Reunions informatives singulars pels nostres associats per tal d'assabentar-los de totes les gestions que han de fer de cara al bon funcionament de les diferents associacions federades.

Mantindrem una seu a la ciutat de València per tal de tenir un lloc on poder atendre a tothom.

  

València, 2 de setembre de 2024

José Antonio Rovira Jover

President de l'Institut Valencià de Cultura